*Հավելված*

ՀՀ Սյունիքի մարզի Սիսիանի համայնքի ղեկավարի

2018թ. մարտի 19-ի թիվ 275-Ա որոշման

**Կ Ա Ր Գ**

**ՀՀ ՍՅՈՒՆԻՔԻ ՄԱՐԶԻ ՍԻՍԻԱՆԻ ՀԱՄԱՅՆՔԱՊԵՏԱՐԱՆԻ ԱՇԽԱՏԱԿԱԶՄԻ ՀԱՄԱՅՆՔԱՅԻՆ ԾԱՌԱՅՈՂՆԵՐԻ ԷԹԻԿԱՅԻ ՀԱՆՁՆԱԺՈՂՈՎԻ ՁԵՎԱՎՈՐՄԱՆ ԵՎ ԳՈՐԾՈՒՆԵՈՒԹՅԱՆ**

**ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով սահմանվում է Սիսիանի համայնքապետարանի աշխատակազմի համայնքային ծառայողների էթիկայի հանձնաժողովի (այսուհետ՝ Հանձնաժողով) ձևավորումը և գործունեությունը:
2. Հանձնաժողովն իր գործունեության ընթացքում ղեկավարվում է «Համայնքային ծառայության մասին», «Տեղական ինքնակառավարման մասին», «Հանրային ծառայության մասին» ՀՀ օրենքներով, սույն կարգով, Սիսիանի համայնքի ղեկավարի և Սիսիանի ավագանու որոշումներով ու այլ իրավական ակտերով:
3. Հանձնաժողովը բաղկացած է առնվազը 3 տարվա աշխատանքային ստաժ ունեցող Սիսիանի համայնքապետարանի աշխատակազմի համայնքային ծառայող համարվող, բարձրագույն կրթությամբ, 30 տարին լրացած 5 անդամից: Հանձնաժողովը ձևավորում և դրա անդամներին նշանակում է Սիսիանի համայնքի ղեկավարը:
4. Հանձնաժողովի որոշումները հիմք են Սիսիանի համայնքապետարանի աշխատակազմի համայնքային ծառայողի նկատմամբ «Համայնքային ծառայության մասին» Հայաստանի Հանրապետության օրենքով սահմանված կարգով կարգապահական տույժ նշանակելու գործընթաց սկսելու համար:
5. Հանձնաժողովի գործունեության մասին տվյալները տեղադրվում են Սիսիանի համայնքապետարանի պաշտոնական համացանցային կայքում՝ www.sisian.am:

**ՀԱՆՁՆԱԺՈՂՈՎԻ ՆՊԱՏԱԿԸ ԵՎ ԼԻԱԶՈՐՈՒԹՅՈՒՆՆԵՐԸ**

1. Հանձնաժողովի հիմնական նպատակն է Սիսիանի համայնքապետարանում էթիկայի կանոնների խախտման բացահայտումը, համայնքային ծառայողի շահերի բախման բացահայտումը և դրանց վերացմանն ու կանխարգելմանն ուղղված առաջարկությունների ներկայացումը համայնքի ղեկավարին և ձեռնարկված միջոցառումների վերաբերյալ տեղեկատվության հրապարակումը:
2. Հանձնաժողովն իր լիազորությունների շրջանակում՝
3. քննության է առնում իրեն ուղղված հարցերը.
4. քննարկվող հարցերի վերաբերյալ ընդունում է որոշումներ կամ տալիս եզրակացություններ.
5. իր գործունեության վերաբերյալ յուրաքանչյուր տարվա ավարտից հետո մեկ ամսվա ընթացքում հաշվետվություն է ներկայացնում Սիսիանի համայնքի ղեկավարին.
6. իրականացնում է այլ իրավական ակտերով իրեն վերապահված այլ լիազորություններ:

**ՀԱՆՁՆԱԺՈՂՈՎՈՒՄ ՀԱՐՑԵՐԻ ՔՆՆԱՐԿՄԱՆ ԿԱՐԳԸ**

1. Հանձնաժողովի քննարկմանը հարցեր իրավասու են ներկայացնել՝
2. Սիսիանի համայնքի ղեկավարը.
3. Սիսիանի համայնքապետարանի աշխատակազմի համայնքային ծառայողները.
4. ՀՀ քաղաքացիները, օտարերկրյա քաղաքացիները և քաղաքացիություն չունեցող անձինք.
5. պետական լիազոր մարմինը:
6. Հանձնաժողովի քննարկմանը հարցերը ներկայացվում են գրավոր և համապատասխան հիմնավորումներով՝ էթիկայի կանոնների խախտման հարցը ստուգելու պահանջով:
7. Հանձնաժողովը հարցերը քննարկում է դրանք ստանալուց հետո 15 աշխատանքային օրվա ընթացքում: Անհրաժեշտության դեպքում՝ Հանձնաժողովը հարցի քննարկումը՝ Հանձնաժողովի նախագահի որոշմամբ կարող է երկարաձգել, բայց ոչ ավելի, քան 5 աշխատանքային օրով:
8. Սիսիանի համայնքապետարանի աշխատակազմի համայնքային ծառայողները հարցի քննարկումից հետո կարող են դիմել Հանձնաժողովին՝ պարզաբանումներ ստանալու էթիկայի կանոնների խախտման վերաբերյալ և ստանալ պատասխան 3 աշխատանքային օրվա ընթացքում:
9. Եթե Հանձնաժողովը սահմանված ժամկետում չի տալիս համապատասխան եզրակացություն կամ պարզաբանում, ապա Սիսիանի համայնքի ղեկավարը այն կարող է լուծարել և մեկամսյա ժամկետում ձևավորել նոր Հանձնաժողով, որն իր աշխատանքը սկսում է անպատասխան դիմումի քննարկումից: Այդ դեպքում սույն կարգով սահմանված ժամկետները վերսկսվում են նոր Հանձնաժողովը ձևավորելու պահից:
10. Հանձաժողովի նիստերին մասնակցելու են հրավիրվում հարցը ներկայացրած անձը և այն անձը, ում հետ կապված է ներկայացված հարցի քննությունը:
11. Հանձնաժողովը հարցերի քննարկմանը կարող է ներգրավվել նաև շահագրգիռ անձանց, մասնագետների կամ փորձագետների:

**ՀԱՆՁՆԱԺՈՂՈՎԻ ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ**

1. Հանձնաժողովն իր աշխատանքները կազմակերպում է նիստերի միջոցով, որոնք գումարվում են համապատասխան դիմումի հիման վրա:
2. Հանձնաժողովը երեք աշխատանքային օրվա ընթացքում վերադարձնում է դիմումը, եթե այն ներկայացվել է սույն կարգով կամ այլ իրավական ակտերով չնախատեսված հարցերի վերաբերյալ:
3. Հանձնաժողովի նիստերը իրավազոր են՝ Հանձնաժողովի առնվազն 3 անդամների մասնակցության դեպքում:
4. Հանձնաժողովի նախագահը դիմումը ստանալուց հետո երեք աշխատաքային օրվա ընթացքում առաջարկում է դիմումատուին էթիկայի կանոնների խախտումների վերաբերյալ տալ համապատասխան բացատրություններ և պարզաբանումներ, ներկայացնել անհրաժեշտ փաստաթղթեր և այլ հիմքեր, որոնք հնարավորություն կտան պարզել էթիկայի կանոնների խախտման առկայությունը կամ բացակայությունը:
5. Հանձնաժողովի կազմից Սիսիանի համայնքի ղեկավարը նշանակում է Հանձնաժողովի նախագահ և քարտուղար:
6. Հանձնաժողովի նախագահը՝
7. ղեկավարում է Հանձնաժողովի աշխատանքները.
8. վարում է հանձնաժողովի նիստերը.
9. հաստատում է Հանձնաժողովի նիստի օրակարգը, որոշում նիստի անցկացման օրը և ժամը.
10. որոշում է Հանձնաժողով ներկայացրած հարցերի քննարկման հերթականությունը.
11. ստորագրում է Հանձնաժողովի անունից կազմվող գրությունները.
12. Հանձնաժողովի անդամների միջև կատարում է աշխատանքի բաշխում.
13. իրականացնում է այլ իրավական ակտերով իրեն վերապահված այլ լիազորություններ:
14. Հանձնաժողովի քարտուղարը՝
15. ապահովում է Հանձնաժողովի աշխատանքների, նիստերի, օրակարգերի, անհրաժեշտ այլ նյութերի, ինչպես նաև եզրակացությունների և որոշումների նախագծերի պատրաստումը.
16. Հանձնաժողովի անդամներին, այն անձին, ում ներկայացմամբ քննարկվում է հարցը և ում հետ կապված է հարցի քննությունը, նիստից երկու աշխատանքային օր առաջ տեղեկացնում է Հանձնաժողովի նիստի օրակարգի, օրվա և ժամի մասին.
17. արձանագրում է Հանձնաժողովի նիստերը և ստորագրում արձանագրությունները.
18. կատարում է Հանձնաժողովի նախագահի հանձնարարականները.
19. իրականացնում է սույն կարգով և այլ իրավական ակտերով իրեն վերապահված այլ լիազորություններ:
20. Հանձնաժողովի անդամը՝
21. Հանձնաժողովի նախագահի բացակայության դեպքում՝ նրա հանձնարարությամբ կատարում է վերջինիս լիազորությունները.
22. մասնակցում է Հանձնաժողովի նիստերին.
23. առաջարկություն է ներկայացնում Հանձնաժողովի կողմից քննարկվող հարցերի վերաբերյալ.
24. ստորագրում է Հանձնաժողովի ընդունած որոշումները և եզրակացությունները,
25. կատարում է Հանձնաժողովի նախագահի հանձնարարականները,
26. չի կարող մասնակցել իրեն կամ իր մերձավորին առընչվող հարցի քննարկմանը և քվեարկությանը:
27. Սիսիանի համայնքի ղեկավարի որոշմամբ Հանձնաժողովի անդամի լիազորությունները դադարեցվում են, եթե վերջինս՝
28. այդ մասին դիմում է ներկայացրել համայնքի ղեկավարին.
29. թերացել է հանձնաժողովի անդամի իր պարտականությունները կատարելիս.
30. մեկ տարվա ընթացքում ավելի քան երկու անգամ Հանձնաժողովի նիստերից անհարգելի բացակայել է.
31. խախտել է էթիկայի կանոնները.
32. խախտել է սույն կարգի պահանջները.
33. Սիսիանի համայնքապետարանի աշխատակազմի համայնքային ծառայող չէ:

**ՀԱՆՁՆԱԺՈՂՈՎԻ ՈՐՈՇՈՒՄՆԵՐԸ ԵՎ ԵԶՐԱԿԱՑՈՒԹՅՈՒՆՆԵՐԸ**

1. Հանձնաժողովը ընդունում է որոշում էթիկայի կանոնների խախտման կամ բացակայության մասին:
2. Էթիկայի կանոնների պահպանման մասով համայնքային ծառայողի կողմից անհրաժեշտ վարքագիծ դրսևորելու համար Հանձնաժողովը տրամադրում է եզրակացություններ:
3. Հանձնաժողովի որոշումները և եզրակացությունները ստորագրվում են Հանձնաժողովի նիստին ներկա բոլոր անդամների կողմից:
4. Հանձնաժողովի եզրակացությունները և որոշումները ընդունվում են քվեարկությամբ՝ Հանձաժողովի նիստին մասնակցած Հանձնաժողովի անդամների ձայների պարզ մեծամասնությամբ, քվեարկության միջոցով:
5. Հանձնաժողովի որոշումները, դրանք ընդունելուց հետո, հաջորդ աշխատանքային օրը տրամադրվում են այն անձին, ում ներկայացմամբ քննարկվել է հարցը և ում հետ կապված է հարցի քննությունը, ինչպես նաև տվյալ համայնքային ծառայողի նկատմամբ կարգապահական տույժ կիրառելու իրավասություն ունեցող պաշտոնատար անձին:
6. Հանձնաժողովը որոշման մեջ կարող է խորհրդակցական կարգով առաջարկել, թե ինչ կարգապահական տույժ նշանակվի տվյալ անձի նկատմամբ:
7. Հանձնաժողովի եզրակացությունները պարտադիր են Սիսիանի համայնքապետարանի աշխատակազմի համայնքային ծառայողների համար:
8. Հանձնաժողովի եզրակացությունների հասանելիությունը Սիսիանի համայնքապետարանի աշխատակազմի համայնքային ծառայողներին՝ ապահովում է համայնքապետարանի աշխատակազմի քարտուղարը:

**Աշխատակազմի քարտուղար՝ Վ. Միրաբյան**